
Πέμπτη, 13 Αυγούστου 2026
ΔΕΛΤΙΟ ΤΥΠΟΥ

Θάνατοι λουομένων στα Νέα Μουδανιά και στη Λευκάδα – Αδυναμία προσέγγισης Ε/Γ-Τ/Χ-ΚΑΤ πλοίου στη Μύκονο – Παροχή συνδρομής σε Ι/Φ σκάφος στην Αίγινα – Τροχαίο με τραυματισμό στο Λαύριο – Διακομιδές ασθενών 
Τις απογευματινές ώρες χθες, ενημερώθηκε η Λιμενική Αρχή των Νέων Μουδανιών για την ανάσυρση μίας 68χρονης ημεδαπής λουόμενης χωρίς τις αισθήσεις της, από τη θαλάσσια περιοχή της παραλίας «ΒΕΡΓΙΑΣ» του οικισμού «ΔΕΛΦΙΝΙΑ» Δήμου Νέας Προποντίδας Χαλκιδικής. Στην ανωτέρω, αρχικά παρασχέθηκαν οι πρώτες βοήθειες και πραγματοποιήθηκαν προσπάθειες ανάνηψης με χρήση απινιδωτή, με αρνητικά αποτελέσματα. Στη συνέχεια, η 68χρονη διακομίστηκε με ασθενοφόρο όχημα στο Κέντρο Υγείας Νέων Μουδανιών, όπου διαπιστώθηκε ο θάνατός της. Από το Β’ Λιμενικό Τμήμα Νέων Μουδανιών του Κεντρικού Λιμεναρχείου Θεσσαλονίκης που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Θεσσαλονίκης. 
*****

Τις απογευματινές ώρες χθες, ενημερώθηκε η Λιμενική Αρχή της Λευκάδας για την ύπαρξη ατόμου χωρίς τις αισθήσεις του στη θαλάσσια περιοχή «ΠΟΓΩΝΙΑ» Παλαίρου Αιτωλοακαρνανίας. Αμέσως, στην περιοχή μετέβη ιδιωτικό (Ι/Δ) σκάφος αναψυχής, το οποίο εντόπισε και ανέσυρε, με την συνδρομή ιδιωτών, έναν 77χρονο ημεδαπό λουόμενο. Έγιναν προσπάθειες αναζωογόνησης με αρνητικά αποτελέσματα. Στη συνέχεια, ο άντρας παρελήφθη από ασθενοφόρο όχημα του ΕΚΑΒ και μεταφέρθηκε στο Γενικό Νοσοκομείο Λευκάδας, όπου διαπιστώθηκε ο θάνατός του. Από το Λιμεναρχείο Λευκάδας που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Πατρών. 

*****

Τις απογευματινές ώρες χθες, ενημερώθηκε η Λιμενική Αρχή της Πάρου από τον Πλοίαρχο του Ε/Γ-Τ/Χ-ΚΑΤ «ΣΟΥΠΕΡ ΤΖΕΤ» Ν.Π. 10328, ότι κατά το προγραμματισμένο δρομολόγιο από Νάξο για Μύκονο-Σίφνο-Μήλο, κρίθηκε επισφαλής η προσέγγισή στο λιμάνι της Μυκόνου, λόγω των δυσμενών καιρικών συνθηκών που επικρατούσαν στην περιοχή. Το πλοίο συνέχισε το δρομολόγιό του για Σίφνο-Μήλο με 226 επιβάτες. Στο λιμάνι της Πάρου ανέμεναν προς επιβίβαση 82 επιβάτες, οι οποίοι προωθήθηκαν στον προορισμό τους με μέριμνα της πλοιοκτήτριας εταιρείας.

*****
Τις απογευματινές ώρες χθες, ενημερώθηκε η Λιμενική Αρχή της Αίγινας, για την μηχανική βλάβη ιστιοφόρου (Ι/Φ) σκάφους σημαίας Γαλλίας με επτά αλλοδαπούς (υπήκοοι Ιταλίας) επιβαίνοντες στη θαλάσσια περιοχή νότια νήσου Αγκριστρίου Αίγινας. Αμέσως, στην περιοχή μετέβη ένα Περιπολικό σκάφος Λ.Σ.-ΕΛ.ΑΚΤ. (ΠΛΣ) και το ιδιωτικό σκάφος «ΑΣΤΡΟΠΕΛΕΚΙ» Λ.Α. 3135, προς παροχή συνδρομής. Το Ι/Φ κατέπλευσε με ιδία μέσα, με τη συνδρομή του ιδιωτικού σκάφους και με συνοδεία ΠΛΣ, στο λιμάνι της Αίγινας, όπου προσέδεσε με ασφάλεια. Από το Λιμεναρχείο Αίγινας απαγορεύτηκε ο απόπλους του Ι/Φ σκάφους, μέχρι την προσκόμιση βεβαιωτικού αξιοπλοΐας από τον αρμόδιο φορέα, ενώ από το συμβάν δεν αναφέρθηκε τραυματισμός και δεν παρατηρήθηκε θαλάσσια ρύπανση.
*****

Τις απογευματινές ώρες χθες, ενημερώθηκε η Λιμενική Αρχή του Λαυρίου για τροχαίο ατύχημα που σημειώθηκε στη Χερσαία Ζώνη Λιμένα (Χ.Ζ.Λ.)  Λαυρίου, μπροστά στο αλιευτικό καταφύγιο Λαυρίου. Συγκεκριμένα, δίκυκλο μοτοποδήλατο με οδηγό έναν 47χρονο, συγκρούστηκε πλαγίως με Ι.Χ.Ε. όχημα που οδηγούσε ένας 60χρονος. Από την σύγκρουση τραυματίστηκε ο οδηγός του μοτοποδηλάτου, ο οποίος μεταφέρθηκε με ασθενοφόρο όχημα του ΕΚΑΒ στο Γενικό Νοσοκομείο Αττικής «ΚΑΤ», για την παροχή ιατρικής περίθαλψης. Προανάκριση διενεργείται από το Κεντρικό Λιμεναρχείο Λαυρίου.
*****
Με μέριμνα του Κέντρου Επιχειρήσεων του Λιμενικού Σώματος-Ελληνικής Ακτοφυλακής πραγματοποιήθηκαν, οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:

-49χρονου και 82χρονης, από το λιμάνι της Θάσου στο λιμάνι της Κεραμωτής Καβάλας, με το Ε/Γ-Ο/Γ «ΑΓΙΟΣ ΠΑΝΤΕΛΕΗΜΩΝ» Ν. Πειραιά 10553, 
-10χρονου, από το λιμάνι της Αλοννήσου στο λιμάνι του Βόλου, με το Ε/Π-Τ/Ρ «ΑΞΙΟΝ ΕΣΤΙ» Ν.Π.10001 και 
-νεογνού, από το λιμάνι της Κέρκυρας στο λιμάνι της Ηγουμενίτσας, με Περιπολικό σκάφος Λ.Σ.-ΕΛ.ΑΚΤ.. 

